*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 28ης Μαρτίου 1989

για τη χορήγηση άδειας στο Βασίλειο του Βελγίου, τη Γαλλική Δημοκρατία και το Βασίλειο των Κάτω Χωρών να επιτρέπουν προσωρινά την εμπορία των σπόρων προς σπορά υφαντικού λίνου που δεν ανταποκρίνονται στις απαιτήσεις της οδηγίας 69/208/ΕΟΚ του Συμβουλίου

(89/245/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 69/208/ΕΟΚ του Συμβουλίου της 30ής Ιουνίου 1969 σχετικά με την εμπορία σπόρων προς σπορά ελαιούχων και κλωστικών φυτών (1), όπως τροποποιήθηκε τελευταία από την οδηγία 88/380/ΕΟΚ (2), και ιδίως το άρθρο 16,

τις αιτήσεις που υπέβαλαν το Βέλγιο, η Γαλλία και οι Κάτω Χώρες,

Εκτιμώντας:

ότι στο Βέλγιο, τη Γαλλία και τις Κάτω Χώρες, η παραγωγή σπόρων προς σπορά υφαντικού λίνου που ανταποκρίνονται στις απαιτήσεις της οδηγίας 69/208/ΕΟΚ ήταν ελλειματική το 1988 και, για το λόγο αυτό, δεν μπορεί να καλύψει τις ανάγκες των χωρών αυτών·

ότι είναι αδύνατον να καλυφθούν ικανοποιητικά οι ανάγκες αυτές με σπόρους που προέρχονται από άλλα κράτη μέλη ή τρίτες χώρες και πληρούν όλους τους όρους που καθορίζονται στην προαναφερόμενη οδηγία·

ότι, κατά συνέπεια, είναι σκόπιμο να δοθεί άδεια στο Βέλγιο, τη Γαλλία και τις Κάτω Χώρες να επιτρέπουν, για μια περίοδο που λήγει στις 31 Μαΐου 1989, την εμπορία σπόρων του εν λόγω είδους που υπόκεινται σε λιγότερο αυστηρές απαιτήσεις·

ότι, εξάλλου, είναι σκόπιμο να δοθεί άδεια στα άλλα κράτη μέλη, τα οποία είναι σε θέση να τροφοδοτούν το Βέλγιο, τη Γαλλία και τις Κάτω Χώρες με σπόρους του είδους αυτού που δεν ανταποκρίνονται στις απαιτήσεις της προαναφερόμενης οδηγίας, να επιτρέπουν την εμπορία των σπόρων αυτών εφόσον προορίζονται αποκλειστικά για τα εν λόγω κράτη μέλη·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εξουσιοδοτούνται το Βασίλειο του Βελγίου, η Γαλλική Δημοκρατία και το Βασίλειο των Κάτω Χωρών να επιτρέπουν, για μια περίοδο που λήγει στις 31 Μαΐου 1989, την εμπορία στο έδαφός τους 500 τόνων κατ' ανώτατο όριο σπόρων προς σπορά υφαντικού λίνου (Linum usitatissimum L.) των κατηγοριών « πιστοποιημένοι σπόροι πρώτης αναπαραγωγής» ή «πιστοποιημένοι σπόροι δεύτερης αναπαραγωγής» και «πιστοποιημένοι σπόροι τρίτης αναπαραγωγής», που δεν πληρούν τους όρους του παραρτήματος ΙΙ της οδηγίας 69/208/ΕΟΚ όσον αφορά την ελάχιστη βλαστική ικανότητα. Η ανώτατη αυτή ποσότητα ισχύει και για τα τρία κράτη μέλη. Πρέπει να πληρούνται οι ακόλουθοι όροι:

α) η βλαστική ικανότητα να είναι τουλάχιστον 87 % των αγνών σπόρων·

β) η επίσημη ετικέτα να φέρει τις ακόλουθες ενδείξεις:

- «ελάχιστη βλαστική ικανότητα 87 %»,

- «προορίζονται αποκλειστικά για το Βέλγιο, τη Γαλλία και τις Κάτω Χώρες.»

Άρθρο 2

Εξουσιοδοτούνται τα άλλα κράτη μέλη να επιτρέπουν, υπό τους όρους που προβλέπονται στο άρθρο 1, την εμπορία στην επικράτειά τους 500 τόνων κατ' ανώτατο όριο σπόρων προς σπορά υφαντικού λίνου, εφόσον οι σπόροι αυτοί προορίζονται αποκλειστικά για το Βέλγιο, τη Γαλλία ή τις Κάτω Χώρες. Η επίσημη ετικέτα φέρει τις ενδείξεις που προβλέπονται στο άρθρο 1 στοιχείο β).

Άρθρο 3

Τα κράτη μέλη ανακοινώνουν στην Επιτροπή και στα άλλα κράτη μέλη, πριν από τις 31 Ιουλίου 1989, τις ποσότητες πιστοποιημένων σπόρων προς σπορά που τέθηκαν σε εμπορία στην επικράτειά τους δυνάμει της παρούσας απόφασης.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 28 Μαρτίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 169 της 10. 7. 1969, σ. 3.

(2) ΕΕ αριθ. L 187 της 16. 7. 1988, σ. 31.